چوؤرشەممە, 23 أغس 2017 – 10:10
ڕۆژنیوز – ناوەندی هەواڵەکان
هێزەکانی بنکەی شاری بانەی وەزارەتی ئیتلاعاتی ئێران هەڵیانکوتایە سەر هوتێلێکی ئەو شارە و ژنێکی کوردیان دەستگیر کرد.
بەگوێرەی هەواڵێکی کۆمەڵەی مافی مرۆڤی کوردستان، هێزەکانی ئیتلاعات شەوی ٢١ی مانگ هەڵیانکوتاوەتە سەر هۆتێلێک لە شاری بانەی سەربە پارێزگای سنە و ژنێکی کوردی خەڵکی شاری سنەیان بەناوی سارا ڕوستەمی دەستگیر کردووە.
تا ئێستا بنکەی شاری بانەی وەزارەتی ئیتلاعات هیچ ڕوونکردنەوەیەکی سەبارەت بە دەستگیرکردنی ئەو ژنە تەمەن ٢٨ ساڵییە بڵاونەکردووەتەوە.
جێگای ئاماژەیە، کە هێزەکانی وەزارەتی ئیتلاعاتی ئێران هەمیشە بە شێوەی خۆسەر و بەبێ مۆڵەتی دادگا هەڵدەکوتنە سەر ژیانی هاوڵاتیان و دەستگیریان دەکەن، لەم بارەیەشەوە هەر بەو شێوەیە بووە و بۆیە چالاکوانانی سیاسی و مەدەنیی ڕۆژهەڵاتی کوردستان نیگەرانن سەبارەت بە دۆخی سارا ڕوستەمی و نادیاربوونی چارەنووسەکەی.
د.خ